
Les Estampas Taurinas de Maria Josepa Colom: l’excel·lència en la 
manera negra 


per Xavier Soler Àvila 

Historiador de l’Art 


Recentment s’ha incorporat a la biblioteca de Catalunya el fons de Maria Josepa Colom i 
Sambola (Cervera, 1927-Barcelona, 2017) gràcies al donatiu que ha fet el seu nebot Miquel 
Espot Vives i que inclou pràcticament tota la producció d’obra gràfica. Aquest donatiu 
esdevé una oportunitat excepcional per a preservar, catalogar, estudiar i divulgar l’obra 
d’aquesta gran artista gravadora, pintora i docent d’art catalana del segle XX. A grans trets, 
el donatiu el conformen obra gràfica amb proves d’artista i d’estat en diferents tècniques 
(xilografia, linòleum, litografia, aiguafort, punta seca, resina, manera negra...), les 
corresponents matrius xilogràfiques, calcogràfiques i litogràfiques, dibuixos en diferents 
tècniques, aquarel·les, guaixos, esbossos diversos, ex-übris, petits impresos com nadales, 
felicitacions, cartells i catàlegs de les seves exposicions, etc. 


- f 

í\ 


M. J. Colom, Cap de noia , 
aiguafort (1958) 

Al llarg de la seva carrera Colom va exposar arreu del mon, tant a col·lectives com a 
exposicions individuals, des de les primeres a Karachi de 1955, passant per Alemanya, 
Àustria, França, Suïssa, Portugal, països on el seu art era molt apreciat, fins a les diverses 
exposicions que va realitzar arreu d’Espanya i a Catalunya (Madrid, Lleida, Cervera, 
Barcelona, Vilanova i la Geltrú, etc.), exposicions amb continuïtat ben be fins a finals dels 
anys setanta. 

El seu univers abasta des de temes universals i intimitats terrenals com la infantesa, la 
maternitat, els oficis, el circ, fins a l’abstracció, la mitologia, la religió, etc.; no acabaríem de 
definir l’amplitud del seu camp d’exploració i expressió més que gaudint del seu ric catàleg 
d’obres, suggeridores alhora que inequívoques i veritables, sense engany, curulles 
d’honestedat i veritat. Molt especialment des de la seva obra gràfica, d’una rigorositat 

tècnica a l’abast de pocs, Colom va assolir un llenguatge propi, una mirada particular i 
única, conreant gairebé totes les tècniques de gravat, tant directes com indirectes, destacant 
en l’aiguafort i, com veurem, en la manera negra, tècnica amb la que realitzarà les Estampas 
Taurinas. 



ïrç.J-Colora 


Ex-libris M.J. Colom , 
linòleum (1970) 

* * * 

L’edició de les Estampas Taurinas (1963): una tauromàquia amb 
mirada femenina 

L’any 1963 fou especialment prolífic pel que fa a producció d’obra gràfica de Colom, 
d’entre la qual cal destacar el seu treball per a l’edició de bibliòfil d 'Estampas Taurinas , 
editada per Luís de Caralt. L’obra fou un encàrrec del mateix Caralt per a un llibre que 
s’editaria amb motiu del 3er Congres Internacional de Bibliòfils de Barcelona d’aquell any. Caralt 
també va publicar aquell mateix any unes altres Estampas Taurinas , amb aiguaforts (aquests 
si) d’Alberto Plaza i prefaci de J. M. Gutiérrez, amb el mateix format apaïsat amb 
enquadernació holandesa amb llom de pergamí i en rama. Aquestes dues obres poden ser 
posades en relació amb Ea Tauromàquia de Picasso editada el 1959 per Gustavo Gili, qui 
establiria un model de bibliofília a seguir a l’entorn del mon dels toros. 


ESTAMPAS TAURINAS 


La part literària de les Estampas Taurinas de Colom fou encarregada al poeta i crític d’art 
Rafael Manzano i inclou uns paràgrafs dedicats a les representacions històriques dels braus, 

els toros dins l’Impressionisme i un altre dedicat als gravats de Colom, on Manzano en 
destaca, entre d’altres, el seu domini de la manera negra, el seu expressionisme i els valors 
compositius i espacials, posant-lo en relació les Estampas Taurinas amb les versions del tema 
de Goya i Picasso especialment. La resta del text de Manzano, però, és inserible dins la 
retòrica d’exaltació dels toros com a part de la cultura i de la història espanyoles, un 
panegíric de la barbàrie sobre la Fiesta Nacional, amanit amb el deliri a l’entorn de l’origen 
mític de la cultura hispana a Tartessos. 

Colom va realitzar dotze exquisides maneres, una suite gràfica excepcional. El paper fou 
fabricat per a l’edició amb filigrana de la casa Guarro, la compaginació i estampació de les 
planxes es va fer a l’obrador de Jaume Plà i la realització tipogràfica es va dur a terme a 
l’ Institut Gràfic Oliva de Vilanova , acabant-se d’imprimir el vint-i-tres de setembre de 1963. Es 
va fer un tiratge de 310 exemplars: deu exemplars numerats de l’l al 10, amb una sèrie de 
tres proves d’estat de cadascun dels gravats i l’estat definitiu dels mateixos, dos-cents- 
noranta exemplars numerats de l’l 1 al 300 amb l’estat definitiu dels gravats, i deu exemplars 
de col·laborador numerats de l’I al X també amb l’estat definitiu dels gravats. 



M. J. Colom, c Por ella’, manera negra, detall i dibuix tinta (1963) 


La tauromàquia o les curses de braus tenen una llarga tradició dins les arts plàstiques. Dins 
dels corrents artístics que arrenquen a finals del segle XVIII amb el Romanticisme i fins a 
l’actualitat, artistes com Goya, Picasso, Bacon, Saura, Arranz-Bravo, Barceló, per esmentar- 
ne uns quants que l’han representat des de diferents mirades i enfocs: des del tenebrisme 
goyesc, la simple representació realista decimonònica, la denúncia de l’horror i la barbàrie 
pròpia de l’art contemporani que suposa el sacrifici animal com a part d’un espectacle 
festiu, fins a l’exaltació d’elements relatius al suposat valor dels toreros, la mirada 
arqueològica i artística de Picasso sobre Ea tauromàquia o el arte de torear de Pepe Illo, com 

l’estètica coreogràfica dels 'pases’ per se, l’home enfrontat a la bèstia i molt especialment la 
conjunció d ’erosi thanatos , més comú en alguns artistes de finals del segle XX. 



M. J. Colom, 'El terno dispuesto’, manera negra i esbós en tinta (1963) 


L’obra de Colom s’insereix sense complexes en el continuum d’aquesta temàtica taurina, amb 
una mirada entonada i amb un caràcter marcadament de crònica gràfica atemporal. Tot i 
confessar ella mateixa que no era ni aficionada ni sentia una atracció cap aquest 'espectacle’, 
i que era el primer cop que hi anava a prendre esbossos per a una obra d’art, en destacarem 
el seu misticisme fosc (potenciat per l’ús final del me^otintò) a l’entorn dels temes més 
icònics de l’espectacle, portes endins i a l’arena. Colom representa, a més d’alguns 'pases’ i 
accions a l’arena, el que succeeix abans i després de l’espectacle taurí, mostrant als toreros 
resant a la capella, posant per al retrat, noies amb mantellina a les grades, els toreros 
marxant amb carruatge, etc. Cert costumisme a l’entorn del fet taurí que no bandeja el 
costat més tràgic, com la mort de l’animal o la cornada al torero. 



M. J. Colom, 'Se duele del hierro’, esbós a llapis, manera negra i detall (1963) 


La temàtica taurina dóna peu a Colom a integrar temes o recursos que trobem a altra obra 
gràfica seva, com són la religió, figures en grup posant hieràtiques, l’anatomia de l’animal a 
'Sin él no hay fiesta’ i a alguns 'pases’ com 'Natural con la derecha’, en directa relació aquest 
amb altres sol·lucions compositives de Colom. En general, no se centra tant en la corrida, 
sinó que afegeix cert costumisme amb escenes complementàries, i esmentarem la 
representació de dones a diversos dibuixos i gravats a un 'espectacle’ amb grans 
connotacions de masculinitat, donant també protagonisme als animals que hi participen. 

De les c idees-flastí a la planxa: esbossos a llapis, a tinta, dibuixos 
definitius i mezzotinti 

Els materials previs a l’edició de les Tstampas Taurinas van des dels croquis o c idees-flasH a 
llapis o bolígraf, com Colom els anomena, els esbossos a tinta i aiguada, els dibuixos 
definitius també a tinta i aiguada, fins a les proves d’estat i d’artista, tots aquests materials 
complementen l’exemplar núm. 44 que forma part dels fons de la Biblioteca de Catalunya ,, 
permetent-nos aprofundir en la gènesi de l’obra. El material és gairebé exhaustiu: falta 
algun dels dibuixos a tinta i aiguada, com són el primer C E1 terno dispuesto’ i el tercer 
‘Antes de la corrida’, potser adquirits a la Sala Gaspar. ; on tot el material fou exposat aquell 
mateix any. 



M. J. Colom, ‘Antes de la corrida’, manera negra i detall (1963) 


La tècnica directa de la manera negra o me^yotinto fou inventada por Ludwig von Siegen a 
mitjans del segle XVII, qui el 1642 n’establí les seves bases, sent aviat adoptada per 
gravadors d’arreu, ja que permetia brillants resultats sobretot en reproduir pintures per a la 
seva estampació i difusió, permetent representar l’efecte del chiaroscuro. Esdevingué una de 
les tècniques preferides de l’anomenat gravat d’interpretació fins ben entrat el segle XIX 
quan, amb les noves modalitats de reproducció fotomecànica i l’adveniment de la fotografia 
com a mitjà de captació de la realitat, va caure en desús. 

Artistes com Colom la recuperen, però no amb l’esperit de reproducció fidel o realista, sinó 
incorporant-la al seu estil i univers plàstic, explotant les seves possibilitats més enllà de la 
còpia. Els resultats son un espectacular efecte avellutat de les formes representades, amb un 
negre singular, intens i uniforme allà on es requereix. Altres artistes que també la van 
recuperar al segle XX foren, per exemple, Escher, Avati i alguns japonesos com 
Hamaguchi o Hasegawa. Colom va fer la seva primera manera negra a mitjans dels anys 
cinquanta, convertint-se així en una de les pioneres en la reivindicació d’aquesta 
extraordinària però complicada tècnica. 

Entrant en detalls interessants, al dibuix de 'Natural con la derecha’, s’observa un canvi de 
mà del torero respecte al gravat definitiu, i el dibuix 'Por todo lo alto’ és molt diferent del 
gravat definitiu. Val a dir també que entre els dibuixos originals n’hi ha un que no va ser 
publicat, potser per ser el que faria el número tretze. Es tracta de 'Brindis’, on el torero 
llença el seu barret a una jove de la grada, dibuix a la tinta i aiguada del qual no hi ha cap 
esbós previ. Una altra ' idea-flasiï inèdita mostra el torero en braços de la quadrilla, com a 
triomfador, un esbós que no anà més enllà, no arribant a dibuix ni a gravat. 



M. J. Colom, 'Brindis’, dibuix tinta (1963) 


Composicions molt pensades i estudiades, que omplen justament el paper, comprimint 
l’espai, donant volumetria a les figures, no atent a lleis de perspectiva, però ubicant-nos en 
l’escena, triant amb un gust exquisit els elements, com l’esfera lumínica de les espelmes i 
fanals, els brocats dels trajes de luces i les mantellines (que són pura filigrana), el cap d’un 
cavall cec, la textura d’una tanca de fusta, etc. Algunes escenes a l’arena aprofiten la 
voràgine que defineix la plaça, permetent a Colom dinamitzar les composicions. Una obra 
mestra de la manera negra i del gravat directe, al capdavall. 

* * * 

